
ŠIAULIŲ LOPŠELIO-DARŽELIO ,,BITĖ“
DARBUOTOJŲ MAITINIMO ORGANIZAVIMO TVARKOS APRAŠAS

I SKYRIUS
 BENDROSIOS NUOSTATOS

	1. Darbuotojų maitinimo organizavimo Šiaulių lopšelyje-darželyje ,,Bitė“ (toliau- lopšelis-darželis) tvarkos aprašas (toliau – Aprašas) nustato darbuotojų maitinimo organizavimo  lopšelyje-darželyje tvarką, finansavimo sąlygas ir atlyginimo už maitinimo paslaugas apskaičiavimo tvarką.
	2. Lopšelio-darželio darbuotojai moka už maistą pagal Šiaulių miesto savivaldybės (toliau - Savivaldybė) tarybos nustatytą atlyginimo dydį už maitinimo paslaugas. 
	
II SKYRIUS
 MAITINIMO ORGANIZAVIMAS LOPŠELYJE-DARŽELYJE
	
	3. Lopšelyje-darželyje visiems pageidaujantiems darbuotojams yra sudaromos sąlygos pavalgyti šilto maisto.
	4. Lopšelyje-darželyje sudaryta galimybė atsinešti, laikyti, pašildyti iš namų tą dieną atsineštą maistą ir juo maitintis.
	5. Darbuotojams atskirai maistas neruošiamas ir lopšelyje-darželyje ruošiamų porcijų dydis nekeičiamas. 
	6. Atlyginimo dydis už maitinimo paslaugas nustatytas Savivaldybės tarybos patvirtintame Atlyginimo už vaikų, ugdomų pagal ikimokyklinio ir priešmokyklinio ugdymo programas, išlaikymo savivaldybės švietimo įstaigose nustatymo tvarkos apraše.
	7. Atlyginimas už maitinimo paslaugas susideda iš dviejų dalių:
	7.1. už produktus (1 maitinimas (pietūs) – 2,50 Eur);
	7.2. už patiekalų gamybą ( 0,58 Eur).
	8. Jei didėja atlyginimo dydis už maitinimo paslaugas vaikams, tai proporcingai didėja ir darbuotojams.
	9. Darbuotojai, norintys maitintis lopšelyje-darželyje, pateikia prašymą lopšelio-darželio direktoriui.
	10. Darbuotojai kiekvieną dieną iki 9.00 val. pažymi savo pageidavimą užsisakyti pietus elektroniniame dienyne ,,Mūsų darželis“. 
	11. Raštinės administratorius Darbuotojų maitinimosi žiniaraštį (iš elektroninio dienyno ,,Mūsų darželis“) DBSIS priemonėmis iki einamojo mėnesio 5 dienos pateikia Šiaulių apskaitos centrui, tvarkančiam lopšelio-darželio buhalterinę apskaitą (toliau – Centras).
	12. Centras kiekvienam darbuotojui elektroniniu būdu iki mėnesio penktos dienos pateikia kvitą, kuriame nurodoma darbuotojo vardas, pavardė, įmokos suma, banko sąskaita, laikotarpis, už kurį mokama įmoka. 
	13. Darbuotojai sumoka už maitinimo paslaugas iki einamojo mėnesio 25 dienos pervesdami pinigus į lopšelio-darželio sąskaitą.
	14. Už maitinimo paslaugą gaunamos pajamos įtraukiamos į apskaitą kaip lopšelio-darželio pajamų lėšos. Lopšelio-darželio direktorius užtikrina, kad gautos pajamos už maisto produktus būtų naudojamos tik maisto produktams įsigyti, o pajamos, gautos už patiekalų gamybą, būtų naudojamos virtuvės darbuotojų darbo užmokesčiui, socialinio draudimo įmokoms, elektros energijai, karšto ir šalto vandens sąnaudoms, laboratoriniams vandens kokybės tyrimams, svarstyklių ir termometrų patikrai, įrenginių, virtuvės patalpų remontui ir kitoms išlaidoms, tiesiogiai susijusioms su virtuvės veikla, padengti. Jei lopšelis-darželis turi pakankamai lėšų anksčiau šiame punkte nurodytoms reikmėms apmokėti, už patiekalų gamybą gautas lėšas gali panaudoti maitinimo patalpų remontui, jose reikalingam ilgalaikiam turtui, prekėms, paslaugoms pirkti. 
	15. Lopšelio-darželio virtuvės darbuotojų pareigybes ir etatų skaičių nustato lopšelio-darželio direktorius, atsižvelgdamas į maitinamų asmenų ir maitinimų skaičių.
	16. Maitinimui organizuoti lopšelio-darželio darbuotojų pareigybės finansuojamos iš savivaldybės biudžeto.

III SKYRIUS 
BAIGIAMOSIOS NUOSTATOS

	17. Už darbuotojų maitinimo organizavimą lopšelyje-darželyje atsakingas lopšelio-darželio direktorius.
	18. Lopšelio-darželio direktorius inicijuoja darbuotojų supažindinimą su šiuo aprašu.
	19. Aprašas skelbiamas lopšelio-darželio interneto svetainėje.
	20. Aprašą keičia ar naikina lopšelio-darželio direktorius.

